ประกันหูอื้อจ่ายสินไหมแสนล.
6นิคมอุตสาหกรรมโดนน้ำท่วมยันส่งไม้ต่อต่างประเทศรับแทน
19 ต.ค. 2554

6นิคมอุตสาหกรรมโดนน้ำท่วมยันส่งไม้ต่อต่างประเทศรับแทน
ประกันภัยคาด 6 นิคมอุตสาหกรรมหลักจ่ายสินไหมแสนล้าน บริษัท มิตซุยฯ และสมโพธิ์ ยันฐานะยังแกร่ง
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากข้อมูลล่าสุดเมื่อวันที่ 17 ต.ค.ที่ผ่านมา พบว่าพื้นที่ในนิคมอุตสาหกรรมที่ถูกน้ำท่วมทั้ง 6 แห่ง คือ สหรัตนนคร โรจนะ ไฮเทค บางปะอิน แฟคตอรี่แลนด์ และนวนคร มีความเสียหายเบื้องต้นแล้วประมาณ 1 แสนล้านบาท จากจำนวนนิคมอุตสาหกรรมทั้งหมด 7 แห่ง ซึ่งรวมนิคมอุตสาหกรรมบางกะดีเข้าไปด้วย โดยมีจำนวนเงินเอาประกันภัยรวมทั้งสิ้น 4.5 แสนล้านบาท จากโรงงาน 926 แห่ง แต่ได้ทำประกันภัยธุรกิจหยุดชะงักไว้เพียง 30 แห่ง คิดเป็นเงินเอาประกัน 7,188 ล้านบาทเท่านั้น
สำหรับความเสียหายด้านประกันภัยทรัพย์สินของประชาชนในพื้นที่ถูกน้ำท่วมนั้น พบว่าได้มีการทำประกันภัยทรัพย์สินของผู้เอาประกันภัยรายย่อย 48,087 ราย รวมเป็นเงินเอาประกัน 56 ล้านบาท สำหรับความเสียหายด้านชีวิตนั้น เบื้องต้นมีการทำประกันชีวิตและประกันอุบัติเหตุส่วนบุคคล จำนวน 40 คน รวมค่าสินไหมทดแทน 10 ล้านบาท จากผู้เสียชีวิต 307 คน
นายจีรพันธ์ อัศวะธนกุล นายกสมาคมประกันวินาศภัย กล่าวว่า ความเสียหายที่เกิดขึ้นจะไม่ส่งผลกระทบต่อธุรกิจประกันวินาศภัยในไทย เพราะส่วนใหญ่ได้มีการทำประกันภัยต่อไว้ในต่างประเทศ และหากคิดเป็นเงินเหรียญสหรัฐก็ประมาณ 3,000 ล้านเหรียญสหรัฐเท่านั้น
นายวิชัย สันติมหกุลเลิศ รองผู้จัดการใหญ่บริษัท มิตซุย สุมิโตโม อินชัวรันซ์ กล่าวว่า บริษัทมีฐานลูกค้าอยู่ภายในนิคมฯ ที่ถูกน้ำท่วมคิดเป็นสัดส่วนประมาณ 30% ของเงินเอาประกันภัยทั้งหมด ซึ่งขณะนี้ได้ส่งผู้เชี่ยวชาญจากญี่ปุ่นเข้าไปดูแลลูกค้าแล้ว และบริษัทแม่ได้ยืนยันว่ามีฐานะการเงินที่แข็งแกร่งพร้อมที่จะจ่ายค่าสินไหมได้ทันทีหากประเมินความเสียหายได้เรียบร้อย